SCC จัดตั้งบริษัทร่วมทุน ลุยธุรกิจโลจิสติกส์ในอินโดฯ เปิดบริการ Q4/60
SCC จัดตั้งบริษัทร่วมทุน ดำเนินธุรกิจโลจิสติกส์ในอินโดนีเซีย เริ่มเปิดบริการภายใน Q4/60
21 มิ.ย. 2560

บริษัท ปูนซิเมนต์ไทย จำกัด (มหาชน) หรือ SCC ระบุว่า บริษัท เอสซีจี ซิเมนต์-ผลิตภัณฑ์ก่อสร้าง จำกัด ซึ่งเป็นบริษัทย่อย และ PT Barito Investa Prima ซึ่งเป็นบริษัทในกลุ่ม Barito ได้ตกลงเข้าร่วมลงทุนจัดตั้ง PT SCG Barito Logistics ซึ่งเป็นบริษัทร่วมทุนที่ให้บริการโลจิสติกส์ ในประเทศอินโดนีเซีย โดยคาดว่าจะดำเนินการเชิงพาณิชย์ได้ภายในไตรมาส 4/60
ทั้งนี้ บริษัทร่วมทุนดังกล่าวมีมูลค่ากิจการประมาณ 162 ล้านบาท โดย SCC จะถือหุ้นทางอ้อมในสัดส่วน 49% ผ่านเอสซีจี ซิเมนต์-ผลิตภัณฑ์ก่อสร้าง ขณะที่ PT Barito Investo Prima จะถือหุ้นร้อยละ 51
โดยการที่ผู้ร่วมทุนทั้งสองรายมีปริมาณการใช้บริการขนส่งโลจิสติกส์อยู่แล้วในอินโดนีเซีย ทำให้การลงทุนนี้จะยิ่งเพิ่มความได้เปรียบในการแข่งขันด้านต่าง ๆ เช่น เพิ่มเครือข่ายการขนส่งและกระจายสินค้าให้ครอบคลุมมากขึ้น และช่วยให้การบริหารต้นทุนมีประสิทธิภาพยิ่งขึ้น โดยในอนาคตจะขยายการให้บริการโลจิสติกส์ไปยังลูกค้าภายนอกเพื่อให้ครอบคลุมทั่วประเทศอินโดนีเซีย
สำหรับในไทย ธุรกิจโลจิสติกส์ของเอสซีจี ซิเมนต์-ผลิตภัณฑ์ก่อสร้าง มีรายได้ในปี 59 ประมาณ 15,000 ล้านบาท ครอบคลุมการให้บริการทั้งการขนส่งสินค้า คลังสินค้า จัดส่งพัสดุด่วน บริการนำเข้า-ส่งออกสินค้า รวมทั้งการจัดส่งแบบควบคุมอุณหภูมิ
อนึ่ง PT Barito Investa Prima เป็นบริษัทย่อยของ PT BaritoPacific Tbk ซึ่งเป็นผู้ถือหุ้นรายใหญ่ใน PT Chandra Asri Petrochemicals Tbk (CAP) ทั้งนี้ SCC เป็นผู้ถือหุ้นรายย่อยใน CAP โดยถือหุ้นร้อยละ 30
โดยบริษัทร่วมทุนดังกล่าวมีสถานะเป็นบริษัทย่อย และต้องนำมารวมอยู่ในงบการเงินรวมของ SCC และรายการดังกล่าวไม่เข้าข่ายที่จะต้องปฏิบัติตามเกณฑ์ของตลาดหลักทรัพย์แห่งประเทศไทย ในเรื่องการได้มาหรือจำหน่ายไปซึ่งสินทรัพย์และไม่ใช่รายการที่เกี่ยวโยงกัน